送經之偕義齋兩舍人入燕併呈善之待制
作者：陸文圭
朝代：宋

paragraphs: 君馬三渡白溝河，溝水東流青草多。
踞鞍顧盼聊試耳，伏櫪悲歌奈老何。
古人千金重然諾，把臂况受生死託。
肯先申白獨辭楚，且伴機雲雙入洛。
道遠始知離別苦，地僻應思宦游樂。
榮名日久當日厭，浮生花開又花落。
平世應無戰國材，選賢何日到金臺。
寄聲玉堂老仙伯，桂樹秋風歸去來。